b'\n_START_ARTICLE_\nBeatifikacija\n_START_PARAGRAPH_\nBeatifikacija\xc2\xa0\xe2\x80\x93 Katalik\xc5\xb3 ba\xc5\xbeny\xc4\x8dios mirusiojo pripa\xc5\xbeinimas buvus palaimintuoju. Beatifikacijos aktas laikomas \xc5\xbeingsniu link palaimintojo kanonizacijos.\n_START_SECTION_\nIstorija\n_START_PARAGRAPH_\nAnkstyvosios krik\xc5\xa1\xc4\x8dionyb\xc4\x97s laikais asmens paskelbimas \xc5\xa1ventuoju daugiausia priklaus\xc4\x97 nuo vyskupo sprendim\xc5\xb3. 1642\xc2\xa0m. popie\xc5\xbeius Urbonas VIII atskyr\xc4\x97 beatifikacij\xc4\x85 nuo kanonizacijos. 1747\xc2\xa0m. popie\xc5\xbeius Benediktas XIV i\xc5\xa1leido enciklik\xc4\x85 De servorum Dei beatificatione et de beatorum canonizatione, kuria nustat\xc4\x97 beatifikacijos proceso tvark\xc4\x85. \xc5\xa0i\xc4\x85 tvark\xc4\x85 dar kelis kartus reformavo popie\xc5\xbeiai Paulius VI ir Jonas Paulius II.\n_START_SECTION_\nBeatifikacijos procesas\n_START_PARAGRAPH_\nBeatifikacijos bylos metu tiriamas kandidato gyvenimas, veikla ir \xc5\xa1ventumas. Asmen\xc4\xaf palaimintuoju i\xc5\xa1kilmingu aktu skelbia popie\xc5\xbeius. Akte patvirtinama, kad palaimintasis pasi\xc5\xbeym\xc4\x97jo i\xc5\xa1skirtin\xc4\x97mis doryb\xc4\x97mis ir yra krik\xc5\xa1\xc4\x8dioni\xc5\xa1ko gyvenimo pavyzdys. \xc4\xaeprastai palaimint\xc4\x85j\xc4\xaf garbinti leid\xc5\xbeiama vietos bendruomen\xc4\x97je ir tik i\xc5\xa1skirtiniais atvejais\xc2\xa0\xe2\x80\x93 visoje valstyb\xc4\x97je. Palaimintojo vardas, leidus Apa\xc5\xa1tal\xc5\xb3 sostui, gali b\xc5\xabti suteikiamas ba\xc5\xbeny\xc4\x8diai. Palaimintieji asmenys negali b\xc5\xabti vietov\xc4\x97s ar vyskupijos glob\xc4\x97jais. V\xc4\x97liau palaimintieji gali b\xc5\xabti paskelbti \xc5\xa1ventaisiais, jeigu pasi\xc5\xbeymi stebuklingo gydymo dovana ir pan.'